चन्द्रप्रभुजी का मोक्ष कल्याणक मनाया
नगर संवाददाता | सवाई माधोपुर
सकलदिगंबर जैन समाज द्वारा जैन धर्म के 8वें तीर्थंकर भगवान चन्द्र प्रभु का मोक्ष कल्याणक महोत्सव श्रद्धा, भक्ति, उत्साह और उमंग के साथ मनाया गया। इस अवसर पर नगर परिषद क्षेत्रांतर्गत स्थित जिनालयों में कल्याणक के प्रति श्रद्धा की झलक थी। धार्मिक कार्यक्रमों में धर्मावलंबियों ने बढ़-चढ़ कर भाग लिया।
समाज के प्रवक्ता प्रवीण जैन ने बताया कि इस अवसर पर साहूनगर स्थित चन्द्रप्रभु दिगंबर जैन मंदिर में प्रातःकाल राजेन्द्र प्रसाद श्रीमाल द्वारा उच्चारित मंत्रों के साथ विधिवत रूप से जिनेन्द्र देव का अभिषेक शांतिधारा पीत वस्त्र धारण कर श्रद्धालुओं द्वारा विश्वशांति की मंगल कामना की गई। कार्यक्रम की श्रृंखला को गीत-संगीत के साथ आगे बढ़ाते हुए इन्द्र-इन्द्राणियों ने अष्टद्रव्यों से नित्य-नियम पूजन के साथ भगवान चन्द्र प्रभु की पूजन तथा निर्वाण काण्ड का उच्चारण कर मोदक भक्तिभाव से प्रभु के चरणों में समर्पित किया गया। मोदक समर्पित करते ही जिनालय परिसर भगवान चन्द्र प्रभु के जयकारों से गुंजायमान हो गया। पूजन के दौरान सुशीला श्रीमाल, सरला जैन, निर्मला श्रीमाल एवं मानसी जैन द्वारा भजनों की सरिता बहाई, जिससे वातावरण और भक्तिमय हो गया। कार्यक्रम आध्यात्म के रंग से सराबोर था। कार्यक्रम में मौजूद श्रद्धालु भगवान चन्द्र प्रभु के जयघोष से वातावरण को धर्ममय बना रहे थे। पूजन के उपरांत जिनेन्द्र देव की मंगल आरती कर जिनेन्द्र देव का गुणगान किया गया। इसी प्रकार भक्ति और आस्था के रंग में डूबे शहर के जिनालय अग्रवालान दिगंबर जैन चन्द्र प्रभु नसिया मंदिर में चन्द्र प्रकाश छाबड़ा, गुंजन श्रीमाल, अक्षय सिंहल तथा चन्द्र सागर ट्रस्ट मंदिर में रमेश छाबड़ा के सानिध्य में जिनेन्द्र देव के अभिषेक, शांतिधारा पूजा-अर्चना के कार्यक्रम आयोजित हुए।
शास्त्रवाचन हुआ
चमत्कारजीमन्दिर के पं. उमेश जैन शास्त्री ने भगवान चन्द्र प्रभु के मोक्ष कल्याणक पर प्रकाश डालते हुए उनके जीवन चरित्र से सम्बन्धित प्रेरक प्रसंग सुनाए। उन्होंने कहा कि धर्म के मार्ग पर चलकर ही प्राणी अपने जीवन को सुखमय बना सकता है। साथ ही शहर स्थित पार्श्वनाथ दिगंबर जैन पंचायती मन्दिर में शिक्षाविद् स्वाध्यायी विमल चन्द जैन श्रीमाल ने शास्त्र स्वाध्याय के दौरान धर्म का मर्म समझाते हुए स्वाध्याय करने की प्रेरणा दी, क्योंकि शास्त्र स्वाध्याय से परिणाम निर्मल बनते हैं। मुदायमी दिगंबर जैन मन्दिर में सुगन चन्द छाबड़ा द्वारा किए गए शास्त्र वाचन के दौरान श्रावकों को तत्व चिन्तन करने के लिए प्रेरित किया। इस अवसर पर चन्द्र प्रभु दिगंबर जैन मंदिर प्रबंध समिति साहूनगर के अध्यक्ष पदम चन्द बिलाला, मंत्री मुकेश जैन श्रीमाल, कोषाध्यक्ष सुरेश चन्द पल्लीवाल सहित समाज के महिला-पुरुषों ने धर्म लाभ लिया।
सवाई माधोपुर. भगवानचन्द्र प्रभु के मोक्ष कल्याणक महोत्सव के अवसर पर चन्द्र प्रभु दिगम्बर जैन मंदिर साहूनगर में अभिषेक करते इन्द्र-इन्द्राणी।
hin_Deva npi_Deva hin_Deva hin_Deva awa_Deva hin_Deva hin_Deva